Høringsportalen

**Høringsbrev**

Arbejdstilsynet har udarbejdet udkast til ændring af bekendtgørelse om godkendelse af udbydere af de obligatoriske arbejdsmiljøuddannelser.

Bekendtgørelsen ændres som en konsekvens af, at arbejdsmiljølovens reguleringsbestemmelse vedrørende gebyrer til Arbejdstilsynet blev ophævet pr. 1. februar 2024. Bestemmelsen blev ophævet som en følge af, at den fastsatte reguleringsmetode, hvorefter gebyrer skulle reguleres med det generelle pris- og lønindeks, ikke var i overensstemmelse med Finansministeriets Budgetvejledning fra 2021. Ifølge budgetvejledningen skal gebyrer fastsættes, så de langsigtede gennemsnitlige omkostninger på det gebyrbelagte område dækkes. Ændringen er alene af teknisk karakter og har ikke væsentlig betydning for erhvervslivet.

Med ændringen vil gebyret for Arbejdstilsynets behandling af sager om godkendelse af udbydere af de obligatoriske arbejdsmiljøuddannelser fremadrettet blive reguleret efter, at de langsigtede gennemsnitlige omkostninger dækkes i stedet for, at gebyret reguleres automatisk med det generelle pris- og lønindeks.

Med ændringen præciseres desuden bestemmelsen, der vedrører Arbejdstilsynets gebyr for afholdelse af underviserkursus, således at det fremgår af bestemmelsen, hvordan gebyret fastsættes og reguleres.

Derudover præciseres bestemmelserne vedrørende gebyrer opkrævet af Danmarks Akkrediteringsinstitution for udarbejdelse af en begrundet indstilling til en ansøgning om godkendelse til at afholde kurser i en arbejdsmiljøuddannelse samt for den årlige evaluering og kvalitetskontrol af godkendte kursusudbydere, således at det fremgår af bestemmelserne, hvordan disse gebyrer reguleres.

Med ændringen opdateres gebyrsatserne til 2024-priser i overensstemmelse med ovenstående. Fra 1. januar 2025 fastsættes gebyrernes størrelse på de årlige finanslove.

Udkast til bekendtgørelse er sendt i skriftlig høring i Arbejdsmiljørådet.

Bekendtgørelsen forventes at kunne træde i kraft den 1. oktober 2024.

Kontaktperson i Arbejdstilsynet er Louise Lynggaard, tlf. nr. 72 20 85 15, e-mail adresse: lks@at.dk.

Eventuelle høringssvar bedes sendt til ovenstående kontaktperson samt til at@at.dk senest den 16. juli 2024.

Venlig hilsen

Louise Lynggaard